CELEX: 32022R0150
Language: hr
Date: 2021-11-17 00:00:00
Title: Delegirana uredba Komisije (EU) 2022/150 оd 17. studenog 2021. o izmjeni Uredbe Vijeća (EZ) br. 32/2000 u pogledu količine haringe koja se može uvesti u okviru carinske kvote 09.0006

4.2.2022   
               
               
                  HR
               
               
                  Službeni list Europske unije
               
               
                  L 25/9
               
            
         DELEGIRANA UREDBA KOMISIJE (EU) 2022/150
         оd 17. studenog 2021.
         o izmjeni Uredbe Vijeća (EZ) br. 32/2000 u pogledu količine haringe koja se može uvesti u okviru carinske kvote 09.0006
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 32/2000 od 17. prosinca 1999. o otvaranju i upravljanju carinskim kvotama Zajednice određenih GATT-om i određenim carinskim kvotama Zajednice i o utvrđivanju detaljnih pravila za usklađivanje kvota, i o stavljanju izvan snage Uredbe Vijeća (EZ) br. 1808/95 (1), a posebno njezin članak 10.a,
         budući da:
         
                     (1)
                  
                  
                     Sporazumom u obliku razmjene pisama između Europske unije i Kraljevine Norveške na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije („Sporazum”), koji je sklopljen Odlukom Vijeća (EU) 2021/803 (2), mijenja se carinska kvota za haringu u pogledu količine za uvoz. Sporazum je stupio na snagu 10. svibnja 2021.
                  
               
                     (2)
                  
                  
                     Ta bi se izmjena trebala održavati u Uredbi (EZ) br. 32/2000.
                  
               
                     (3)
                  
                  
                     Uredbu (EZ) br. 32/2000 trebalo bi stoga na odgovarajući način izmijeniti.
                  
               
                     (4)
                  
                  
                     Zbog hitne potrebe za provedbom Sporazuma ova Uredba trebala bi stupiti na snagu na dan objave u Službenom listu Europske unije. Budući da se izmjena uvedena ovom Uredbom primjenjuje na razdoblje primjene carinske kvote koje je u tijeku na dan stupanja te izmjene na snagu, potrebno je utvrditi prijelazne odredbe za to razdoblje,
                  
               DONIJELA JE OVU UREDBU:
         
            Članak 1.
            Izmjena Uredbe (EZ) br. 32/2000
            U Prilogu I. Uredbi (EZ) br. 32/2000, u retku za serijski broj 09.0006, u stupcu naslovljenom „Opseg kvote”, količina „31 888 tona” zamjenjuje se s „33 496 tona”.
         
         
            Članak 2.
            Prijelazne odredbe za tekuće razdoblje carinske kvote
            
               1.   Opseg kvote raspoloživ za preostalo razdoblje carinske kvote koje je u tijeku na dan stupanja na snagu ove Uredbe je razlika između opsega kvote kako je izmijenjen ovom Uredbom i opsega kvote koji je već dodijeljen prije datuma stupanja na snagu ove Uredbe.
            
            
               2.   Ako je u trenutku stupanja na snagu ove Uredbe kvota primjenjiva 3. veljače 2022. iscrpljena, novi raspoloživ opseg kvote dodjeljuje se subjektima u skladu s kronološkim redoslijedom datuma zaprimanja njihovih carinskih deklaracija za puštanje u slobodni promet. Subjektima koji su svoju robu uvozili izvan kvote prije stupanja na snagu ove Uredbe isplaćuje se povrat plaćene carine nakon što oni upute zahtjev i u mjeri u kojoj to bilanca carinske kvote dopušta.
            
         
         
            Članak 3.
            Stupanje na snagu
            Ova Uredba stupa na snagu na dan objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. studenog 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 5, 8.1.2000., str. 1.
         
         
            (2)  Odluka Vijeća (EU) 2021/803 od 10. svibnja 2021. o sklapanju, u ime Unije, Sporazuma u obliku razmjene pisama između Europske unije i Kraljevine Norveške na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije (SL L 181, 21.5.2021., str. 1.)